Maheshtala: মহেশতলার নার্সিংহোমে গাফিলতিতে রোগী মৃত্যুর অভিযোগ, ভাঙচুর

মহেশতলা: মহেশতলার বেসরকারি নার্সিংহোমে রোগী মৃত্যুকে কেন্দ্র করে ধুন্ধুমার। রোগীর পরিবারের অভিযোগ, বিনা চিকিৎসায় মৃত্যু হয়েছে রোগীর। ঘটনাটি ঘটেছে মহেশতলার বদ্দিরবাদ এলাকার একটি বেসরকারি নার্সিংহোমে।

পরিবার সূত্রে খবর, গত রবিবার গলব্লাডারে স্টোন নিয়ে মহেশতলার একটি বেসরকারি নার্সিংহোমে ভর্তি করা হয় আনন্দনগরের বাসিন্দা বছর ৩৯ এর সন্তোষ যাদবকে। সেইসময় নার্সিংহোম কর্তৃপক্ষ জানান, স্বাস্থ্যসাথী কার্ডের আওতায় ভর্তি করা হলে অল্প খরচে এই অপারেশন করা যাবে। অভিযোগ, ভর্তির দিন থেকে বুধবার রাত পর্যন্ত শুধুমাত্র স্যালাইন দেওয়া ছাড়া রোগীর আর কোনও চিকিৎসাই হয়নি।

বুধবার রাত ৯টা নাগাদ হঠাৎ নার্সিংহোম কর্তৃপক্ষ পরিবারের সদস্যদের জানায়,  রোগীর অবস্থা আশঙ্কাজনক। পরিবারের লোকেরা এসে দেখেন, আইসিইউতে ভর্তি সন্তোষ। শরীরের কোনও অঙ্গ কাজ করছে না। স্বাভাবিকভাবেই তাঁদের মনে হয় রোগী মারা গিয়েছে। যদিও নার্সিংহোম কর্তৃপক্ষ তখনও তা নিশ্চিত করেনি। এরপরই আইসিইউ রুমে ভাঙচুর চালান পরিবারের সদস্যরা। তখন নার্সিংহোম কর্তৃপক্ষ জানায়, রোগী মারা গিয়েছেন।

আরও পড়ুন : Leopard Recovered: বিন্নাগুড়িতে চিতাবাঘ ঘায়েল ঘুমপাড়ানি গুলিতে

পরিবারের অভিযোগ, সাধারণত কলকারখানায় ঝালাইয়ের জন্য যে ধরনের অক্সিজেন সিলিন্ডার ব্যবহার করা হয় এই নার্সিংহোমে সেই ধরনেরই অক্সিজেন সিলিন্ডার ব্যবহার করা হচ্ছিল। এমনকী নার্সিংহোম করার জন্য ন্যূনতম যেসব সাজসরঞ্জাম দরকার, তারও অভাব রয়েছে। রাতেই মহেশতলা থানায় ওই রোগীর পরিবার লিখিত অভিযোগ দায়ের করে। পরিবারের সদস্যরা জানান, যতক্ষন না নার্সিংহোম লোকজনকে গ্রেফতার করা হচ্ছে, ততক্ষণ তাঁরা দেহ নার্সিংহোম থেকে নেবেন না।