মহেশতলায় বিধায়ককে ঘিরে বিক্ষোভ স্থানীয়দের

চন্দননগর: মহেশতলায় পথ দুর্ঘটনায় বুধবার মৃত্যু হয় এক কিশোরের। গুরুতর আহত আরও এক কিশোর। আজ, শুক্রবার মৃতের পরিবারের সঙ্গে বিধায়ক দুলাল দাস দেখা করতে গেলে তাঁকে ঘিরে বিক্ষোভ দেখায় উত্তপ্ত জনতা। এদিন বজবজ ট্রাঙ্ক রোড অবরোধ করে চলে স্থানীয়দের তুমুল বিক্ষোভ।

গত বুধবার মহেশতলার চন্দননগরে পথদুর্ঘটনায় মৃত্যু হয় এক কিশোরের। অন্য এক কিশোর গুরুতর আহত হয় সেই ঘটনায়। সেই ঘটনাকে কেন্দ্র করেই বুধবারই সন্ধ্যেয় উত্তেজনার ছড়ায় মহেশতলার চন্দননগর এলাকায়। মৃতদেহ রেখে পথ অবরোধ করে বিক্ষোভ দেখায় স্থানীয়রা। ওইদিন উত্তেজিত জনতাকে ছত্রভঙ্গ করার জন্য লাঠিচার্জ করতে হয় পুলিশকে।

তারপর বৃহস্পতিবার এই ঘটনায় মহেশতলার পুরপ্রধান তথা বিধায়ক দুলাল দাস সাংবাদিক সম্মেলন করেন। তিনি জানান, অত্যন্ত মর্মান্তিক ঘটনা। মৃতের পরিবারের সকলকে সমবেদনা জানাই। পাশাপাশি তিনি বলেন, একদল মানুষ নানা রকম ভাবে আমার পদত্যাগের দাবি করেছে। সব মানুষের কাছে আমার প্রশ্ন, কেন আমায় পদত্যাগ করতে হবে? তারা আমার সামনাসামনি এসে মুখোমুখি বলুক। শুক্রবার মহেশতলার বিধায়ক তথা পুরপ্রধান দুলাল দাস মৃতের পরিবারের সঙ্গে দেখা করতে গেলে বিধায়ককে ঘিরে বিক্ষোভ দেখায় উত্তেজিত জনতা। স্থানীয়রা বিধায়ককে ঘিরে রেখে বজবজ ট্রাঙ্ক রোড অবরোধ করে দীর্ঘক্ষণ ধরে বিক্ষোভ দেখাতে থাকেন তাঁরা।

স্থানীয়দের দাবি, বিধায়ক গতকাল বৃহস্পতিবার সাংবাদিক সম্মেলন করেছিলেন। সেই সময় তিনি বিক্ষোভকারীদের দালাল বলে সম্বোধন করেন। সেই কারণেই আজ বিধায়ককে ঘিরে এই বিক্ষোভ কর্মসূচী গ্রহণ করা হয়।