মহেশতলায় কলেজ ছাত্রের মৃত্যু, ধন্দে পুলিশ

মহেশতলা: মহেশতলায় এক বেসরকারি কলেজের ছাত্রের অস্বাভাবিক মৃত্যু। এই ঘটনায় চাঞ্চল্য ছড়িয়েছে কলেজ চত্বরে। পুলিশ জানিয়েছে, মৃত ওই ছাত্রের নাম অর্চিমান সামন্ত। তিনি বাঁকুড়া জেলার বাসিন্দা। ইতিমধ্যে পুলিশ এসে মৃতদেহ উদ্ধার করে ময়নাতদন্তের জন্য পাঠিয়েছে।

জানা গিয়েছে, মহেশতলা ওই বেসরকারি কলেজের কম্পিউটার সাইন্সের ছাত্র ছিলেন অর্চিমান। মহেশতলার দৌলতপুর এলাকায় কলেজের কাছেই একটি বাড়িতে তিনজন ছাত্র মিলে ভাড়া থাকতেন। বৃহস্পতিবার তাঁদের মধ্যেই একজন ঘরে ঢুকে দেখতে পান মেঝেতে পড়ে রয়েছেন অর্চিমান। এরপর তাঁকে উদ্ধার করে বেহালার বিদ্যাসাগর হাসপাতালে নিয়ে গেলে চিকিৎসকেরা মৃত বলে ঘোষণা করেন। তবে কী কারণে এই ঘটনা ঘটল, কীভাবে মৃত্যু হল, তদন্ত শুরু করেছে মহেশতলা থানার পুলিশ। অর্চিমানের সঙ্গে থাকা বন্দুদেরও জিজ্ঞাসাবাদ করছে পুলিশ। তবে এটা আত্মহত্যা নাকি খুন, সে বিষয়ে এখনও স্পষ্ট নয়। ইতিমধ্যে মৃত ওই ছাত্রের পরিবারকে জানানো হয়েছে।